EKSODA 37 SSO61SO - Yaba Betsaleele o etsa areka ya - Bible Search
EKSODA 36 EKSODA 38
Ho etswa areka, tafole, kandelare, le aletare ya dibano.
1Yaba Betsaleele o etsa areka ya sefate sa leoka; bolelele ba yona ya eba ditswe tse pedi tse nang le halofo, bophara ba yona ya eba setswe se nang le halofo, bophahamo ba yona ya eba setswe se nang le halofo. 2Ya manehwa ka kgauta e hlwekileng, kahare le kantle, mme ya etsetswa mofapo wa kgauta o e potolohang. 3Ya tshollelwa mahwele e mene ya kgauta e bewang dintlheng tse nne tsa yona; mehwele e mmedi ya bewa lehlakoreng le leng la yona, e meng mehwele e mmedi lehlakoreng le leng la yona. 4Ha etswa mejaro ya sefate sa leoka, ya manehwa ka kgauta; 5mejaro ya kenngwa mehweleng, mahlakoreng a areka, ho jara areka. 6Ha etswa le sekwahelo sa kgauta e hlwekileng; bolelele ba sona ya eba tswe tse pedi tse nang le halofo, bophara ba sona ya eba setswe se nang le halofo. 7Ha etswa dikerubime tse pedi tsa kgauta; tsa etswa ka kgauta e teilweng dintlheng tse pedi tsa sekwahelo; 8kerubime e nngwe ya bewa ntlheng e ka kwano; kerubime e nngwe ya bewa ntlheng e ka kwana; ha etswa dikerubime hammoho le sekwahelo, dintlheng tse pedi tsa sona. 9Dikerubime di ne di otlollela dipheo tsa tsona hodimo, di kgurumeditse sekwahelo ka dipheo tsa tsona, difahleho di tadimane; mme difahleho tsa dikerubime di ne di tadimile nqa sekwahelong.
10Ha etswa le tafole ya sefate sa leoka, bolelele ba yona e le ditswe tse pedi, bophara ba yona e le setswe se le seng, bophahamo ba yona e le setswe se nang le halofo. 11Ya menehwa ka kgauta e hlwekileng, mme ya etsetswa mofapo wa kgauta o e potolohang. 12Hape, ya etsetswa moqhaka o bophara ba seatla o e potolohang; ya etsetswa mofapo wa kgauta o potang moqhaka wa yona. 13Ya tshollelwa mehwele e mene ya kgauta; mehwele ya bewa dintlheng tse nne tse maotong a mane a yona. 14Mehwele e ne e le haufi le moqhaka, ho kenya mejaro ya ho jara tafole. 15Ha etswa mejaro ya sefate sa leoka, ya manehwa ka kgauta, ho jara tafole. 16Ha etswa le mesebetsi e bewang tafoleng, e leng mafiso a yona, le mehope ya yona, le dinkgwana tsa yona, le merifi ya yona ya ho etsa ditshelo; tsa etswa ka kgauta e hlwekileng.
17Ha etswa le kandelare ya kgauta e hlwekileng: Kandelare ya etswa ka kgauta e teilweng; leoto la yona, le kutu ya yona, le meritshwana ya yona, le dinoko tsa yona, le dipalesa tsa yona, e ne e le ntho e le nngwe le yona. 18Ho ne ho etswa makala a tsheletseng mahlakoreng a yona; makala a mararo a kandelare a ne a etswa lehlakoreng le leng la yona, a mang makala a mararo a ne a etswa lehlakoreng le leng la yona. 19Ha etswa meritshwana e meraro e kang amanda, le sonoko le palesa lekaleng le leng; ha etswa hape meritshwana e meraro e kang amanda le senoko le palesa lekaleng le leng; ha etswa jwalo makaleng a tsheletseng a tswang kandelareng. 20Ho yona kandelare, ho ne ho ena le meritshwana e mene e kang amanda, le dinoko tsa yona le dipalesa tsa yona; 21senoko se le teng tlasa makala a mabedi a tswang kandelareng, senoko se seng se le teng tlasa makala a mabedi a tswang kandelareng; ho le jwalo makaleng a tsheletseng a tswang kandelareng. 22Dinoko le makala e ne e le ntho e le nngwe le yona, mme yona e le ntho e le nngwe hammoho e entsweng ka kgauta e hlwekileng, e teilweng. 23Ha etswa dilampi tsa yona tse supileng, le matlawana a yona, le dipitsana tsa yona tsa melora tsa kgauta e hlwekileng. 24Hammoho le mesebetsi yohle ya yona, ya etswa ka talenta ya kgauta e hlwekileng.
25Ha etswa le aletare ya dibano ka sefate sa leoka; bolelele ba yona e le setswe se le seng, bophara ba yona e le setswe se le seng; e ne e le mahlakore a mane a lekanang; bophahamo ba yona ya eba ditswe tse pedi; manaka a yona a tswile ho yona. 26Ya manehwa ka kgauta e hlwekileng, kahodimo le kahohle mahlakoreng le manakeng; ya etsetswa mofapo wa kgauta o e potolohang. 27Ya etsetswa le mehwele e mmedi ya kgauta tlasa mofapo, mahlakoreng a yona a mabedi, le mahlakoreng a mang a mabedi, ya ho kenya mejaro, hore e tle e jarwe ka yona. 28Ha etswa mejaro ya sefate sa leoka, mme ya manehwa ka kgauta.
29Hape, ha etswa ole ya setlolo e kgethehileng, le dibano tse hlwekileng tse monko o monate, ka mokgwa wa motswaki wa tse nkgang hamonate.